All grunn til å juble om du har vinterferie Østafjells denne uken. Her kan du se frem til solfylte dager med rene påskestemningen.

Andre steder i landet blir møtene med sola mer av det sjeldne slaget.

– Jo lenger øst, jo bedre

SOL: Bente Wahl har gode nyheter for deg som holder til Østafjells denne uken. Foto: MAGNE VELLE

Været kommer fra nordvest disse dagene og dermed havner du som bor på Sør- og Østlandet i le. Været blir kaldt, tørt og med lite skyer.

Og best av alt: Finværet har planer om å vare hele uken, inkludert gjennom helgen.

Skyfri himmel kan gi iskalde netter med hele 20 minus, forteller tv-meteorolog Bente Wahl som legger til at sola i neste runde kan få temperaturen til å hoppe med hele ti grader om dagen.

Jo lenger øst du kommer, jo bedre kan været bli, sier Wahl som tror Trysil er et sikkert sted å reise.

Det er typisk at snøbygene kommer vest for Geilo med den værtypen som er nå, forklarer hun og legger til at det hele avhenger av hvor sterk vinden er.

– Denne uken blir det ikke så mye vind så jeg tipper det blir få byger øst for Geilo, men en og annen slenger kan det nok bli.

PUDDERHUND I FØRDE: Mange fjellområder i vest har fått et godt påfyll av snø i helgen - og mer er i vente utover i uken. Det gir mye moro - og betydelig skredfare. Foto: @frimul

Byger, vind og sol i resten av landet

På Vestlandet, i Midt-Norge og Nord-Norge må du gripe sjansen når sola viser seg - for det kommer den ganske sikkert til å gjøre. Men det blir langt færre soltimer her enn på Sør- og Østlandet.

Stikkordene for disse delene av landet er snø, sludd og regnbyger – og kuling. Særlig kommer du til å merke vinden om du holder til langs kysten.

Her kan du se hvordan meteorologene på Twitter oppsummerer uken som kommer:

Foto: @meteorologene

Vær OBS på skredfaren

SKREDFARE 22.FEB: De orange feltene viser faregrad 3 - betydelig skredfare. Foto: varsom.no

Nedbør og vind på Vestlandet og nordover kan gi skredfare denne uken.

Mandag er faregraden 3, det vil si «betydelig», i vestlige deler av fjellområdene i Sør-Norge.

Husk at forholdene fort kan endre seg. Følg med på varsom.no sitt snøskredvarsel dersom du skal ut i bratt terreng de neste dagene.

Les mer: Vær OBS på skredfaren i vinterferien